17. listopada u Domovinskom ratu

**Domovinski rat po nadnevcima**: 17. listopada u Domovinskom ratu.

- Ponovno minirana pruga Gračac-Knin.

**- Vođe kninske pobune onemogućile razgovore predstavnika SDS-a iz srpskih sela Šibenske općine s predstavnicima hrvatskih stranaka u Šibeniku.**

**- Da je federalistička koncepcija u manjini pokazalo se i na posljednjoj sjednici Skupštine Jugoslavije, jer se iz rezultata glasovanja može zaključiti da čak ni Crna Gora ne podržava u cijelosti tu koncepciju,** rekao na konferenciji za strane novinare u Zagrebu dr. Franjo Tuđman.

- Započeo egzodus 10.000 hrvatskih izbjeglica iz Iloka i susjednih sela. Izbjeglice svjedoče o masovnom ubijanju Hrvata.

**- Hrvatski ministar obrane uputio proglas svim građanima istočne Slavonije koji su odslužili vojni rok da se jave na dužnost.**

**- Ne prestaju napadi na Dubrovnik. 1.200 žena, djece i staraca trajektima napustilo grad.**

- SAD i SSSR zahtijevaju sastanak u Haagu.

- Uništena i oštećena 333 značajna kulturna spomenika Hrvatske.

- Šefovi vlada 12 zemalja EZ u Birminghamu poduprli sve međunarodne sankcije protiv srpskih agresora, a zahtijevat će od Vijeća sigurnosti UN vojne mjere bude li se kršila zračna blokada BiH.

- Novi napad na Tuđmana i Hrvatsku, objavljen ovog puta u izraelskom listu "Ha'arec" iz pera dr. Menachema Shelacha, koji po već oprobanom krivotvoriteljskom srpskom receptu, knjigu hrvatskog predsjednika "Bespuća" naziva, ni manje ni više, kopijom poznate antisemitske krivotvorine "Protokola cionskih mudraca".

- U Travniku dosadašnje hrvatske zajednice - bosanske Posavine, Usore, srednje Bosne, Soli i Sarajeva - pristupile u jedinstvenu Hrvatsku zajednicu Herceg-Bosna.

- Iz muslimanskih logora odmah bi trebalo biti pušteno 314 Hrvata a iz hrvatskih 750 Muslimana, a predviđena je zamjena još 100 zatočenih Muslimanima i Hrvata, izjavili u Međugorju hrvatski ministar Granić i predsjednik vlade HR HB Jadranko Prlić, javlja HABENA.

- Američki predsjednik Bill Clinton, u intervjuu Washington Postu, priznao pogreške svjetske politike u BiH, rekavši "kako je čvrsto uvjeren da su UN učinili tešku pogrešku, primjenjujući BiH embargo na oružje nakon što su je priznali. Imao sam osjećaj da Britanci i Francuzi procjenjuju kako je važnije izbjeći skidanje embarga nego spasiti tu zemlju".

**- Neum je hrvatski grad i u njemu živi više od 90 posto Hrvata, dok je u prijašnjim razdobljima taj postotak bio i viši, osim toga 97 posto zemljišta u katastru je vlasništvo Hrvata, a najbliže parcele Muslimana i Srba su 40-ak kilometara od mora, izjavio gradonačelnik Neuma Ivan Bender francuskom veleposlaniku u Hrvatskoj George-Marie Chenu.**

- Njemačko-francuska stručna komisija ustvrdila da je u Neumu nemoguće graditi luku.

**- Beogradski tjednik "NIN" ocjenjuje "kako više nema sumnje da Beograd već ozbiljno razmišlja o nekoj vrsti priznanja Hrvatske u njezinim međunarodno priznatim granicama".**

**- Maltretiranje bugojanskih Hrvata, pritisci i iseljavanja iz stanova se nastavljaju, pogotovo onih koji su se vratili - iako su čelnici HDZ-a i bugojanski župnik fra Janko Ljubas o tome izvijestili UNPROFOR i civilne vlasti, ništa se nije promijenilo.**

- Nakon susreta u Rijeci sa Stoltenbergom i Galbraithom, ing. Šarinić izvijestio novinare da se najavljeni pregovori za sutra s pobunjenim Srbima u Osijeku neće održati, a međunarodni pregovarači će sada u Beograd da vide može li se uopće ići dalje. Što se Hrvatske tiče, naglasio Šarinić, naša pozicija je apsolutno čvrsta i nećemo popuštati.

- U povodu smrti prof. Velimira Terzića, zastupnika u Zastupničkom domu Sabora i potpredsjednika HSLS-a, dugogodišnjeg političkog zatvorenika, koji je svoj čitav život posvetio Hrvatskoj, održana komemoracija u Splitu.

- U Kupresu, uz vjerske i vojne počasti, pokopano 28 žrtava srpskog zvjerstva iz 1992. godine, čiji su posmrtni ostaci pronađeni u masovnoj grobnici.

- U Moskvi održan radni sastanak kontaktne skupine, a glavna tema skupa bila sudjelovanje ruske vojske u multinacionalnim snagama za održavanje mira u Bosni. Kozirev kategorički izjavio novinarima da će ruski vojnici ići u BiH i sudjelovati u mirovnim operacijama, ali da moraju imati ravnopravan status s vojnim snagama NATO-a.

- Milošević zabranio ulazak na teritorij "SRJ" izaslanstvu bosanskih Srba koje je vodio Karadžić, jer da ga je prihvatio, morao bi ga uhititi i predati sucima u Haag.

**- Francuski ministar vanjskih poslova Herve de Charette očekuje da se za šest tjedana potpiše mir u Hrvatskoj i u BiH.**

- Komisija Europske unije potpisala ugovor, kojim će se na području Vukovara u projekte obnove uložiti pet milijuna Ecua, rekao na otvaranju ureda Europske komisije u Vukovaru Didier Fau, rukovoditelj projekta obnove.

## Izvori

* Hrvatski informativni centar *Hrvatski spomenar: 11. listopada - 20. listopada*

 **Napomena:** Ovaj tekst ili jedan njegov dio preuzet je s internetskih stranica Hrvatskog informativnog centra. Vidi Dopusnicu Hrvatskog informativnog centra za Wikipediju na hrvatskome jeziku.